b'\n_START_ARTICLE_\nMarijino brezmade\xc5\xbeno spo\xc4\x8detje\n_START_SECTION_\nVsebina praznika\n_START_PARAGRAPH_\nOpozorilo: Izraz Marijino brezmade\xc5\xbeno spo\xc4\x8detje v\xc4\x8dasih ljudje napa\xc4\x8dno razumejo in mislijo, da gre za to, da je bil Jezus v Mariji spo\xc4\x8det brezmade\xc5\xbeno - brez Marijinega stika z mo\xc5\xa1kim. Pri Marijinem spo\xc4\x8detju gre v resnici za trenutek, ko je bila Marija spo\xc4\x8deta kot zarodek v telesu svoje matere. (Jezus po kr\xc5\xa1\xc4\x8danskem verovanju sploh ni bil spo\xc4\x8det v pravem pomenu besede, pa\xc4\x8d pa je obstajal \xc5\xbee od za\xc4\x8detka sveta v duhovni podobi, potem pa se je v Mariji zgolj utelesil.)\n_START_SECTION_\nKatoli\xc5\xa1ki pogled na dogmo\n_START_PARAGRAPH_\nDogmo o Marijinem brezmade\xc5\xbenem spo\xc4\x8detju je razglasil pape\xc5\xbe Pij IX. dne 8. decembra 1854 v okro\xc5\xbenici Ineffabilis Deus:_NEWLINE_Izjavljamo, oznanjamo in dolo\xc4\x8damo: da je bila bla\xc5\xbeena Devica Marija v prvem trenutku svojega spo\xc4\x8detja obvarovana vsakega made\xc5\xbea izvirnega greha, in sicer po edinstveni milosti in posebni pravici, ki ji jo je podelil vsemogo\xc4\x8dni Bog glede na zaslu\xc5\xbeenje Kristusa Jezusa, Zveli\xc4\x8darja \xc4\x8dlove\xc5\xa1kega rodu - to je od Boga razodet nauk in ga morajo zato vsi verniki trdno in stanovitno verovati. _NEWLINE_Pri razglasitvi te dogme je pape\xc5\xbe prvi\xc4\x8d uporabil pape\xc5\xa1ko nezmotljivost. Dogma ni pomenila novosti v katoli\xc5\xa1kem verovanju, pa\xc4\x8d pa samo potrditev prepri\xc4\x8danja, ki je bilo zelo raz\xc5\xa1irjeno \xc5\xbee prej, saj je praznik brezmade\xc5\xbenega spo\xc4\x8detja razglasil \xc5\xbee pape\xc5\xbe Sikst IV. leta 1476._NEWLINE_Dogma je tesno povezana s katoli\xc5\xa1kim razumevanjem izvirnega greha. Po prepri\xc4\x8danju Rimskokatoli\xc5\xa1ke Cerkve se greh Adama in Eve prena\xc5\xa1a na vsakega novospo\xc4\x8detega otroka in to na dva na\xc4\x8dina: (1) kot posledice greha prastar\xc5\xa1ev (bolezni, trpljenje in nagnjenost h grehu) in (2) kot stanje gre\xc5\xa1nosti \xc5\xbee takoj ob spo\xc4\x8detju. Po katoli\xc5\xa1kem verovanju so torej vsi otroci od trenutka svojega spo\xc4\x8detja naprej omade\xc5\xbeevani z gre\xc5\xa1nostjo in prikraj\xc5\xa1ani za posve\xc4\x8dujo\xc4\x8do Bo\xc5\xbejo milost - in to dokler jih ne o\xc4\x8disti zakrament krsta. Omenjena dogma torej u\xc4\x8di, da je bila Marija edina od vseh ljudi, ki ob spo\xc4\x8detju ni bila gre\xc5\xa1na, pa\xc4\x8d pa je bila \xc5\xbee od prvega trenutka svojega obstoja milosti polna (ni pa bila obvarovana posledic izvirnega greha - za to, da je celo \xc5\xbeivljenje ostala brez greha, si je morala prizadevati in se odlo\xc4\x8diti za sodelovanje z Bogom, kar je izpovedala z besedami:\xc2\xa0\xc2\xbbGlej dekla sem Gospodova, zg\xc3\xb4di se mi po tvoji besedi.\xc2\xab)._NEWLINE_Praznik Marijinega brezmade\xc5\xbenega spo\xc4\x8detja praznuje katoli\xc5\xa1ka Cerkev 8. decembra - to\xc4\x8dno devet mesecev pred 8. septembrom, ki predstavlja obletnico Marijinega rojstva.\n_START_SECTION_\nPravoslavni in protestantski pogled\n_START_PARAGRAPH_\nPravoslavni kristjani in ve\xc4\x8dina protestantov ima precej druga\xc4\x8den pogled na izvirni greh - verujejo namre\xc4\x8d, da se na otroke prena\xc5\xa1ajo samo posledice izvirnega greha (trpljenje, bolezen, nagnjenost h grehu) ne pa tudi stanje gre\xc5\xa1nosti. Po njihovem prepri\xc4\x8danju se vsi otroci rodijo brez greha (polni Bo\xc5\xbeje milosti) in v tem pogledu se jim Marija ne zdi nobena izjema, zato dogmo o Marijinem brezmade\xc5\xbenem spo\xc4\x8detju zavra\xc4\x8dajo kot nepotrebno._NEWLINE_Bistvo Marijine brezgre\xc5\xa1nosti vidijo pravoslavci (in protestanti) v dejstvu, da se je Marija odlo\xc4\x8dila za sodelovanje z Bogom in ostala celo \xc5\xbeivljenja brez greha._NEWLINE_Nekateri pravoslavni kristjani trdijo, da pravoslavne Cerkve ne priznavajo dogme o Marijinem brezmade\xc5\xbenem spo\xc4\x8detju. S tem no\xc4\x8dejo re\xc4\x8di, da je bila Marija spo\xc4\x8deta gre\xc5\xa1na, pa\xc4\x8d pa gre predvsem za nerazumevanje ali nepoznavanje katoli\xc5\xa1kega pogleda na izvirni greh. Ti pravoslavni verniki preprosto mislijo, da\xc2\xa0\xc2\xbbobvarovanost izvirnega greha\xc2\xab\xc2\xa0pomeni, da Marija sploh ni nikoli \xc4\x8dutila nobenih posledic izvirnega greha (to bi bil pravoslavni pomen te besedne zveze), \xc4\x8desar pa katoli\xc5\xa1ka dogma ne trdi._NEWLINE_Pravoslavni kristjani praznujejo praznik Marijinega spo\xc4\x8detja 9. decembra po pravoslavnem koledarju (tisti, ki uporabljajo \xc5\xa1e stari koledar, pa 22. decembra).'